**Informatīvais ziņojums**

**„Par Eiropas Stabilitātes mehānisma darbību 2015.gadā”**

Informatīvais ziņojums ir izstrādāts, lai informētu Ministru kabinetu un Saeimu par Eiropas Stabilitātes mehānisma (turpmāk – ESM) darbību saskaņā ar likuma „Par Latvijas pārstāvību Eiropas Stabilitātes mehānisma Valdē un Direktoru padomē” 7.pantu, kas nosaka, ka Ministru kabinets katru gadu ne vēlāk kā trīs mēnešus pēc tam, kad ESM publicējis gada pārskatu (tika publicēts 2016.gada 30.jūnijā) saskaņā ar Līgumu par Eiropas Stabilitātes mehānisma dibināšanu 27.panta 2.punktu, iesniedz Saeimai ziņojumu par ESM darbību iepriekšējā gadā.

2014.gada 21.februārī tika deponēts pievienošanās instruments ESM, kā rezultātā atbilstoši Līguma par Eiropas Stabilitātes mehānisma dibināšanu 48.panta trešajā daļā noteiktajam Latvija 2014.gada 13.martā kļuva par ESM dalībnieci ar pilnām tiesībām un pienākumiem.

Pirms šī notikuma 2014.gada 7.februārī spēkā stājās likums „Par Latvijas pārstāvību Eiropas Stabilitātes mehānisma Valdē un Direktoru padomē”, kas nosaka Latvijas puses pilnvarojumu saņemšanas kārtību Latvijas pārstāvjiem ESM Valdē un Direktoru padomē pieņemt noteiktu veidu lēmumus.

Turklāt likuma “Par Latvijas pārstāvību Eiropas Stabilitātes mehānisma Valdē un Direktoru padomē” 7.pantā ir noteikts, ka Ministru kabinets katru gadu iesniedz Saeimai ziņojumu par ESM darbību iepriekšējā gadā. Šajā nolūkā dotais informatīvais ziņojums turpmākajās sadaļās sniedz informāciju par ESM darbību 2015.gadā.

ESM ir viens no *euro* zonas ieviestajiem ekonomikas pārvaldības un koordinācijas pastiprināšanas instrumentiem, kas izveidots, lai novērstu trūkumus Ekonomikas un monetārajā savienībā. ESM izveidošanas ieguvums citām valstīm saistāms ar to, ka tiek mazināta atsevišķu valstu radīto fiskālo un finanšu satricinājumu ietekme uz visas *euro* zonas stabilitāti. Eiropas finanšu krīžu noregulēšanas mehānisms ESM ir uzskatāms par pēdējās instances aizdevēju valstīm situācijās, kad tās nevar piekļūt finanšu tirgiem par ilgtspējīgām procentu likmēm. Tādējādi ESM uzdevums ir stiprināt investoru uzticību un palīdzēt dalībvalstīm stabilizēt situāciju iekšzemes finanšu tirgos un fiskālajā stāvoklī.

ESM sniedz šādus palīdzības veidus dalībvalstīm:

* aizdevumi, lai segtu finanšu vajadzības;
* aizdevumi un tiešas kapitāla injekcijas, lai rekapitalizētu finanšu iestādes;
* kredītlīnijas izsniegšana (finansiālā palīdzība piesardzībai);
* primārās un sekundārās parādu tirgus iepirkumi dalībvalstu obligācijām.

2015.gadā ESM ir turpinājis īstenot Kipras makroekonomikas korekcijas programmu (2016.gada 31.martā Kipras programma tika noslēgta), turpināta Spānijas pēc-programmas uzraudzība un tika piešķirts finansējums Grieķijai kopš 2015.gada 19.augusta.

ESM ir novērtēts ar augstas kvalitātes reitingu, kas ir pateicoties ESM stipram akcionāru atbalstam, spēcīgai kapitāla struktūrai, konservatīvai finansēšanas un investīciju stratēģijai.

1.tabula Starptautisko kredītreitingu aģentūru novērtējums

|  |  |  |  |
| --- | --- | --- | --- |
|  | Ilgtermiņa | Īstermiņa | Reitinga perspektīva |
| Moody's | Aa1 | P-1 | Stabila |
| Fitch Ratings | AAA | F1+ | Stabila |
| DBRS | AAA | R-1 | Stabila |

**1. ESM īstenoto finansiālo palīdzību programmu pieredze (Kipra, Spānija un Grieķija)**

Kopš dibināšanas brīža ESM kopumā ir sniedzis palīdzību trīs valstīm – Spānijai, Kiprai un Grieķijai, no kurām Spānijai un Kiprai programmas ir veiksmīgi beigušās. 2015.gada laikā finansiālā palīdzība tika sniegta Kiprai un Grieķijai kopumā 22 mljrd. *euro* apmērā, no kuriem 21,4 mljrd. *euro* tika izmaksāti Grieķijai.

1.att. ESM īstenoto finansiālo palīdzību programmu pieredze 2015.gadā, mljrd. *euro*

**1.1. Finansiālās palīdzības programma Kiprai**

Kipra ir veiksmīgi izgājusi no programmas 2016.gada 31.martā, izmantojot tikai 70% no kopējās piešķirtās summas.

Kipras makroekonomikas korekcijas programmas mērķis bija atjaunot finanšu sektora stabilitāti, stiprināt publisko finanšu ilgtspēju un veicināt strukturālo reformu īstenošanu ilgtspējīgas ekonomiskās izaugsmes nodrošināšanai. Saskaņā ar vienošanos par finansiālo palīdzību starp ESM un Kipru tai bija pieejami līdz 9 mljrd. *euro* valsts parāda samazināšanai, budžeta deficīta mazināšanai un finanšu institūciju rekapitalizācijai. Papildu ESM finansējumam Starptautiskais Valūtas fonds (turpmāk – SVF) Kiprai atvēlējis 1 mljrd. *euro*.

2015.gada laikā un 2016.gada sākumā Kipra turpināja sekmīgi īstenot reformas. 2015.gadā Kipra pārsniedza vairākus svarīgus mērķus, piemēram, fiskālos mērķus. 2015.gadā izaugsme pēc trīs recesiju gadiem sasniedz 1,6% pozitīvu izaugsmi. Lai arī problemātisko aizdevumu īpatsvars banku bilancēs ir palicis augsts, banku sektora veselība turpina uzlaboties un kapitāla kontrole tika atcelta 2015.gada aprīlī. Tomēr strukturālo reformu ieviešana nebija tik veiksmīga. Ir svarīgi, ka Kipra aktīvi vada problemātisko aizdevumu īpatsvaru banku bilancēs un turpina īstenot pēc-programmas ilgtspējīgu politiku, lai uzlabotu ilgtermiņa izaugsmes tendences turpmāk.

Izaugsme un fiskālā situācija palīdzēja Kiprai atgūt pieeju finanšu tirgiem un ļāva veiksmīgi iziet no ESM programmas bez turpmākajiem piesardzības pasākumiem.

**1.2. ESM veiktie maksājumi Kiprai**

ESM un Kipra finansiālās palīdzības līgumu parakstīja 2013.gada 8.maijā. Tas paredzēja kopējo aizdevumu līdz 9 mljrd. *euro*, ieskaitot SVF sniegto atbalstu. Kiprai izmaksāto aizdevumu maksimālais termiņš ir 20 gadi, bet vidējais termiņš – 15 gadi. Savukārt vidējais svērtais termiņš 2014.gada beigās sasniedza 14,9 gadus.

2015.gadā tika veikti divi aizdevuma daļu maksājumi, kopā veidojot 600 milj. *euro*. Pārskata gada pirmais maksājums tika veikts 2015.gada 15.jūlijā un veidoja 100 milj. *euro*, kam sekoja pēdējās daļas maksājums 500 milj. *euro* 2015.gada 8.oktobrī.

2.tabula Kipras makroekonomikas korekcijas programmas ietvaros veiktie ESM maksājumi

|  |  |  |  |  |
| --- | --- | --- | --- | --- |
| Maksājums | Izmaksas datums | Termiņš | Apmērs (milj. *euro*) | Mērķis |
| 1.maksājums | 13.05.2013 | 13.05.2026 | 1000 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
|  | 13.05.2013 | 13.05.2027 | 1000 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
|  | 26.06.2013 | 26.06.2028 | 1000 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 2.maksājums | 27.09.2013 | 27.09.2029 | 750 | Banku rekapitalizācija |
|  | 27.09.2013 | 27.09.2030 | 750 | Banku rekapitalizācija |
| 3.maksājums | 19.12.2013 | 19.12.2019 | 100 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 4.maksājums | 04.04.2014 | 04.04.2030 | 150 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 5.maksājums | 09.07.2014 | 09.07.2031 | 600 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 6.maksājums | 15.12.2014 | 15.12.2025 | 350 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 7.maksājums | 15.07.2015. | 15.07.2031. | 100 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |
| 8.maksājums | 08.10.2015.08.10.2015. | 08.10.2029.08.10.2031. | 200300 | Finanšu sektora stabilitātes atjaunošana, publisko finanšu ilgtspējas stiprināšana un strukturālo reformu veicināšana. |

**1.3. Finansiālās palīdzības programma Spānijai un ESM veiktie maksājumi Spānijai**

ESM finansiālās palīdzības programma Spānijai tika noslēgta 2013.gada 31.decembrī. Programmas ietvaros ar ESM finanšu institūciju rekapitalizācijas instrumenta palīdzību tika rekapitalizētas un restrukturizētas Spānijas problemātiskās bankas. Spānijas makroekonomikas korekcijas programmas mērķis bija atjaunot banku kapitāla pietiekamību atbilstoši prasībām un izveidot ietvaru problemātisko aktīvu pārvaldībai, kā arī ievērojami uzlabot banku pārraudzību un regulējumu.

Kopš Spānijas makroekonomikas korekcijas programma noslēgšanās ir uzsākts pēc-programmas uzraudzības posms. Sadarbībā ar Eiropas Komisiju ESM turpinās uzraudzīt Spānijas attīstības tendences agrās brīdināšanas mehānisma (*Early Warning System*) ietvaros, lai vērtētu valsts iespējas veikt atmaksas ESM.

Kopumā 2015.gadā izaugsme sasniedz 3,2%. Spānijas obligācijas saglabāja labu pieeju finanšu tirgiem 2015.gadā, kamēr banku sektors turpina atveseļošanos. Problemātisko aizdevumu īpatsvars banku bilancēs strauji samazinājās ar pozitīvu ietekmi uz rentabilitāti. Politiskās nestabilitātes dēļ turpinājās fiskālās konsolidācijas atlikšana (2015.gadā valsts budžeta deficīts sasniedza 5,1% no IKP) un apstājās divu atlikušo valstu banku privatizācijas process.

ESM un Spānija finansiālās palīdzības līgums tika parakstīts 2012.gada 29.novembrī. Kopējais palīdzības apjoms bija paredzēts 100 mljrd. *euro* apmērā ar maksimālo aizdošanas termiņu 15 gadi, bet vidējo termiņu – 12,5 gadi. 2015.gada beigās vidējais svērtais termiņš veidoja 12,49 gadus tāpat kā 2014.gada beigās.

Pirmais maksājums palīdzības programmas pirmās daļas ietvaros tika veikts 2012.gada decembrī, kad kopumā tika izmaksāti 39,5 mljrd. *euro*. Izmaksa tika veikta Spānijas rīcībā nododot ESM emitētus vērtspapīrus, kas tika tālāk nodoti Spānijas Nacionālās bankas rīcībā, kura tos pārskaitīja Banku restrukturizācijas fondam. Šis fonds savukārt izmantoja dotos finanšu līdzekļus 4 finanšu institūciju rekapitalizācijai, kā arī Spānijas aktīvu pārvaldības sabiedrības “Sareb” vajadzībām. Līdzekļi no 2.maksājuma tika izlietoti, lai rekapitalizētu papildus 4 Spānijas bankas.

3.tabula Spānijas makroekonomikas korekcijas programmas ietvaros veiktie ESM maksājumi

|  |  |  |  |  |
| --- | --- | --- | --- | --- |
| Maksājums | Izmaksas datums | Termiņš | Apmērs(milj. *euro*) | Mērķis |
| 1.maksājums | 11.12.2012 | 11.12.2022 | 6578,0 | Banku rekapitalizācija |
|  | 11.12.2012 | 11.12.2023 | 6578,0 | Banku rekapitalizācija |
|  | 11.12.2012 | 11.12.2024 | 6578,0 | Banku rekapitalizācija |
|  | 11.12.2012 | 11.12.2025 | 6578,0 | Banku rekapitalizācija |
|  | 11.12.2012 | 11.12.2026 | 6578,0 | Banku rekapitalizācija |
|  | 11.12.2012 | 11.12.2027 | 6578,0 | Banku rekapitalizācija |
| 2.maksājums | 05.02.2013 | 11.02.2024 | 932,5 | Banku rekapitalizācija |
|  | 05.02.2013 | 11.02.2024 | 932,5 | Banku rekapitalizācija |

Ņemot vērā veiksmīgo *Bankia* akciju pārdošanu, Spānija 2014.gada jūnijā izteica piedāvājumu samazināt tās neizlietoto ESM aizdevuma finanšu līdzekļus 1,3 mljrd. *euro* apmērā. Šajā sakarā 2014.gada 7.jūnijā ESM Direktoru padome apstiprināja Spānijas priekšlikumu, kā rezultātā pirmo reizi ESM programmas valsts veica priekšlaicīgu aizdevuma daļas atmaksu, dodot finanšu tirgos pozitīvu signālu par Spānijas makroekonomikas korekcijas programmas veiksmīgo īstenošanu. 2014.gada 23.jūlijā Spānija veica vēl vienu priekšlaicīgo aizdevuma daļas atmaksu 307,4 milj. *euro* vērtībā. Līdzekļi tika atmaksāti no neizmantotajiem finanšu resursiem, kas bija paredzēti banku rekapitalizācijas vajadzībām.

Spānija veica vēl divus priekšlaicīgas aizdevuma daļas atmaksas – 1,5 miljrd. *euro* 2015.gada martā un 2,5 miljrd. *euro* 2015.gada jūlijā.

**1.4. Finansiālās palīdzības programma Grieķijai**

Grieķijai finansiālā palīdzība kopumā ir sniegta kopš 2010.gada maija no *Euro* zonas dalībvalstu un SVF puses.

Pirmā ekonomikas stabilizācijas programma Grieķijai tika īstenota no 2010.gada maija līdz 2013.gada jūnijam. Kopumā tika piešķirts 107,3 mljrd. *euro*, no kuriem 77,3 mljrd. *euro* apmērā bija *Euro* zonas dalībvalstu divpusēji aizdevumi un 30 miljardi *euro* bija no SVF puses piešķirts.

Otrā ekonomikas stabilizācijas programma Grieķijai (turpmāk – otrā programma) tika īstenota laika posmā no 2012.gada marta līdz 2014.gada 31.decembrim un tika pagarināta līdz 2015.gada 31. jūnijam. Finansiālo palīdzību piešķīra no Eiropas Finanšu stabilitātes fonda (turpmāk– EFSF) 164,5 mljrd. *euro* apmērā*.* Kopš 2015.gada februāra, pēc parlamenta vēlēšanām un jaunas valdības izveides Grieķijā, notika sarunas starp Grieķiju un institūcijām[[1]](#footnote-1) par nosacījumiem, lai otrās aizdevumu programmas ietvaros varētu vienoties par atlikušās finansiālās palīdzības piešķiršanu Grieķijai. Vienošanās netika panākta, līdz ar to Grieķija nespēja segt finanšu saistības pret SVF 2015.gada 31.jūnijā un nonāca nenokārtotās maksājumu saistībās (*defolts*) pret SVF un arī pret EFSF.

Beidzoties otrajai programmai, jau 2015.gada 8.jūlijā Grieķija iesniedza lūgumu ESM pilnvarnieku valdes priekšsēdētājam un rīkotājdirektoram, lūdzot piešķirt jaunu stabilitātes atbalsta trīs gadu programmu no ESM. 2015.gada 11.jūlijā tika sasaukta ārkārtas *Eur*o grupas sanāksme un 2015.gada 12.jūlijā tika sasaukts *Euro* samits. *Euro* samitā tika panākta vienošanās, ka sarunu process par finansiālās palīdzības piešķiršanu tiks uzsākts tikai tad, kad Grieķija būs apstiprinājusi ar likumu konkrētus pasākumus, ko Grieķija ieviesa noteiktos termiņos. Sākās sarunas par trešo programmas noslēgšanu un vienlaicīgi par pagaidu finansējumu no Eiropas finanšu stabilizācijas mehānisma[[2]](#footnote-2), ko garantē Eiropas Savienības budžets. Vienošanās tika panākta – 2015.gada 19.augustā ESM Valde lēma par aizdevumu Grieķijai un piešķīra finansiālo palīdzību uz trīs gadiem kopumā piešķirot 86 mljrd. *euro*, noslēdzot Saprašanās memorandu starp Eiropas Komisiju ESM vārdā un Grieķijas Republiku, un Grieķijas Banku.

Saprašanās memorands, ko noslēdza piešķirot finansiālo palīdzību Grieķijai, paredz četrus galvenos reformu virzienus:

* **fiskālās ilgtspējas atjaunošana** (2015.gadā tika plānots, ka primārais deficīts nepārsniegs 0,25% no IKP, 2016.gadā plānots panākt 0,5% primāro pārpalikumu un 2017. un 2018.gadā pārpalikums būs attiecīgi 1,75% un 3,5% no IKP);
* **finanšu stabilitātes nodrošināšana** (Grieķija nekavējoties veiks pasākumus, lai risinātu ienākumus nenesošo kredītu problēmu, tiks veikti banku stresa testi, kā arī plānots stiprināt Grieķijas Finanšu stabilitātes fondu un banku pārvaldību);
* **izaugsmes un konkurētspējas nodrošināšana un investīciju piesaiste** (Grieķija izstrādās un īstenos plašu reformu darba un produktu tirgos, kā arī tiks īstenota vērienīga privatizācijas programma, un investīciju atbalstīšanas politika);
* **valsts pārvaldes uzlabošana** (īpaša uzmanība tiks pievērsta efektivitātes palielināšanai valsts sektorā, sniedzot publiskos pakalpojumus. Tiks veikti pasākumi, lai uzlabotu efektivitāti tiesu sistēmā un lai uzlabotu cīņu pret korupciju).

Parasti Saprašanās memorands tiek pārskatīts katru ceturksni, izslēdzot paveiktos uzdevumus un konkretizējot veicamos uzdevumus nākamajā ceturksnī. Palīdzības finansējums tiek izmaksāts vairākos maksājumos. Katrs maksājums tiek veikts tad, kad noslēgta pārskata misija par iepriekšējo ceturksni. Pārskata misiju noslēdz tad, kad attiecīgajā ceturksnī plānotie uzdevumi ir izpildīti un ir vienošanās par veicamajiem pasākumiem turpmāk.

Jāatzīmē, ka SVF nepiedalās, jo Grieķija *defoltēja* pret SVF un SVF lems par pievienošanos programmai 2016.gada beigās, vienlaicīgi tiks analizēta Grieķijas parāda ilgtspēja.

**1.5. Finansiālās palīdzības programma Grieķijai**

2015.gada 20.augustā ESM atbalstīja pirmo maksājumu 26 miljrd. *euro* apmērā, no kuriem 13 mljrd. *euro* tika izmaksāti uzreiz. Pirmais maksājums ietvēra arī buferi 10 mljrd. *euro* apmērā banku rekapitalizacijai.

2015.gada laikā Grieķijai ir izmaksāti 5 maksājumi kopumā 21,4 mljrd. *euro* apmērā. 16 mljrd. *euro* tika izmaksāti parāda apkalpošanai un budžeta finansēšanai.

Grieķijai izmaksāto aizdevumu ir jāatmaksā no 2034. līdz 2059.gada.

4.tabula Grieķijas makroekonomikas korekcijas programmas ietvaros veiktie ESM maksājumi

|  |  |  |  |  |
| --- | --- | --- | --- | --- |
| Maksājums | Izmaksas datums | Termiņš | Apmērs(mljrd. *euro*) | Mērķis |
| 1.maksājuma A apakšmaksājuma izmaksa Nr. 1 | 20.08.2015. | 20.08.2059. | 13 | Parāda apkalpošanai un budžeta finansēšanai |
| 1.maksājuma A apakšmaksājuma izmaksa Nr. 2 | 24.11.2015. | 20.08.2059. | 2 | Parāda apkalpošanai un budžeta finansēšanai |
| 1.maksājuma B apakšmaksājuma izmaksa Nr. 1 | 01.12.2015. |  | 2,72 | Banku rekapitalizācijai |
| 1.maksājuma B apakšmaksājuma izmaksa Nr. 2 | 08.12.2015. |  | 2,71 | Banku rekapitalizācijai |
| 1.maksājuma A apakšmaksājuma izmaksa Nr. 3 | 23.12.2015. | 20.08.2059. | 1 | Parāda apkalpošanai un budžeta finansēšanai |

**2. ESM finanšu līdzekļu piesaiste finanšu tirgos**

2015.gadā ESM turpināja finansējuma piesaistes operācijas finanšu tirgos. Piesaistītie resursi tiek apvienoti un aizdoti attiecīgajai saņēmējvalstij. ESM veic resursu piesaisti gan ilgtermiņa tirgos ar obligāciju emisiju, gan īstermiņa tirgos ar parādzīmju emisiju.

**2.1. Ilgtermiņa finansējuma piesaiste 2015.gadā**

ESM uzsāka finanšu resursu piesaisti ilgtermiņa tirgos 2013.gada oktobrī līdz ar 5 gadu obligācijas emisiju. 2015.gadam ilgtermiņa resursu piesaistes mērķis sākotnēji tika noteikts 14 mljrd. *euro* apmērā, tomēr ņemot vērā nepieciešamību aizdot Grieķijai, mērķis tika palielināts līdz 23,5 mljrd. *euro*. Mērķis tika sasniegts. Ņemot vērā Grieķijas situāciju tika palielināts obligāciju termiņš vidēji līdz 32,5 gadiem, salīdzinot ar iepriekš emitētām obligācijām vidējais termiņš bija 10 gadi. Šie garākie obligāciju termiņi seko Grieķijas otrās programmas paternam, ko finansēja EFSF.

Kopumā ESM emitēja dažādu termiņu obligācijas:

* 2,5 gadu obligāciju ar –0,07% kuponu, kas emitēta 2015.gada 10.martā un piesaistīja 3 mljrd. *euro*;
* 30 gadu obligāciju ar 1,785% kuponu, kas emitēta 2015.gada 13.oktobrī un piesaistīja 3 mljrd. *euro*;
* 40 gadu obligāciju, kas emitēta 2015.gada 24.novembrī un piesaistīja 1 mljrd. *euro*.

ESM garāks obligāciju termiņš piesaistīja jaunas investoru grupas, piemēram, pensiju fondus, kuriem termiņš sakrīt ar to ienākumu termiņiem.

**2.2. Īstermiņa finansējuma piesaiste 2015.gadā**

2015.gadā ESM aktīvi turpināja īstermiņa finansējuma piesaisti, regulāri īstenojot 3 mēnešu un 6 mēnešu parādzīmju izsoles, kopumā institūcija piesaistīja parādzīmes 41.7 mljrd. *euro* apmērā.

**2.3. Prognozes 2016.gadam**

Ilgtermiņa piesaistīto resursu apjoma mērķis 2015.gadam būs 25,5 mljrd. *euro.* Ņemot vērā, ka Kipras aizdevuma programma beidzās 2016.gada sākumā un netika izmaksāta atlikusī summa 2,67 mljrd. euro apmērā, attiecīgi tika samazināts sākotnēji noteiktais mērķis 28,5 mljrd. *euro* apmērā.

2015.gada decembra nogalē ESM paziņoja, ka 2016.gadā sāks emitēt obligācijas saskaņā ar Vācijas likumdošanu – N-obligācijas (*Namensschulderschreibungen*), kas ļaus paplašināt ESM parāda portfeļa struktūru. Tāpat arī ļaus paplašināt investoru bāzi, piedāvājot jaunas investīciju iespējas, galvenokārt ilgtermiņa finansējuma piesaistei.

**3. ESM 2015.gada finanšu darbības rezultāti**

Saskaņā ar ESM 2015.gada finanšu pārskatu, ESM bilances aktīvu vērtība bija 778,9 mljrd. *euro,* kas ir palielinājums par 26,3 mljrd. *euro*, salīdzinot ar iepriekšējo pārskata gadu. Galvenais palielinājuma iemesls saistāms ar aizdevuma piešķiršanu Grieķijai, papildus līdzekļu piešķiršanu Kiprai un Lietuvas apmaksājamais kapitāls ESM (65,4 milj. *euro* apmērā), ņemot vērā, ka Lietuva 2015.gadā kļuva par ESM 19.dalībnieci.

Aizdevumi un avansi *euro* zonas dalībvalstīm palielinājās par 18 mljrd. *euro*. 2015.gada laikā finansiālā palīdzība tika sniegta Kiprai un Grieķijai kopumā 21,7 mljard *euro* apmērā, kā arī Spānija ātrāk atmaksāja 4 mljrd. *euro.* Gada beigās aizdevumu apmērs bilancē sasniedza 63,4 mljrd. *euro.*

Lai nodrošinātu finansējumu finansiālās palīdzības programmām, ESM piesaista līdzekļus finanšu tirgos. Informācija par ESM emitētajiem parāda vērtspapīriem liecina, ka 2015. gadā tā saistības palielinājās par 46%, sasniedzot 72 mljrd. *euro* (2014.gadā – 49,2 mljrd. *euro*), atspoguļojot aizdevumu palielināšanos.

2014.gada 30.aprīlī 17 *euro* zonas dalībvalstis, kas dibināja ESM, pabeidza plānotos maksājumus apmaksātajā kapitālā. Tāpat arī Latvija un Lietuva ir veikušas maksājumus pēc iestāšanās ESM.

Uz 2015.gada 31.decembri apmaksātais kapitāls 80,2 mljrd. *euro* apmērā, ko iemaksājušas visas dalībnieces, tika investēts ESM aktīvos, proti, naudas un to ekvivalentu, centrālo banku depozītu un parāda vērtspapīru veidā, vai arī glabāts skaidrā naudā.

2015.gads bija trešais pilnais operāciju gads, kuru ESM noslēdz ar pozitīvu finanšu rezultātu 729,4 milj. *euro* apmērā. Salīdzinot ar 2014.gadu, pārskata gada peļņa pieauga par 285,5 milj. *euro.*

ESM procentu ieņēmumi 2015.gadā veidoja 483,7 mlj. *euro,* savukārt procentu izdevumi finansēšanas aktivitātēm sastādīja 307,7 milj. *euro.*

Aizdevumu procentu ienākumi un investīcijas, kas finansētas no apmaksātā kapitāla, deva ievērojamu ieguldījumu ESM darbības rezultātā. 2015.gadā procentu ienākumi no apmaksātā kapitāla investēšanas sastādīja 139,2 milj. *euro,* salīdzinot ar 197,9 milj. *euro* 2014.gadā. Turklāt parāda vērtspapīru pārdošanas ienākumi no iemaksātā kapitāla portfeļa resursiem sasniedza 438,7 milj. *euro*, pretstatā 102,9 milj. *euro* 2014.gadā.

Operatīvās izmaksas, kas ietver administratīvos izdevumus un pamatlīdzekļu nolietojumu, palielinājās par 8,3 milj. *euro,* kas galvenokārt saistāms ar darbinieku skaita pieaugumu un saistītām izmaksām, kā arī no iekšējās kontroles vides stiprināšanas. Jāatzīmē, ka ESM nodrošina administratīvos pakalpojumus Eiropas Finanšu stabilitātes instrumentam, kā rezultātā 24,6 milj. *euro* operatīvo ieņēmumu veidoja dotā pozīcija. ESM turpina pilnveidot budžeta izdevumu disciplīnas un efektivitātes kontroli.

# Finanšu ministre D. Reizniece-Ozola

31.08.2016. 12:00

2680

L.Ozoliņa

67083823, Liga.Ozolina@fm.gov.lv

1. Eiropas Komisija, SVF, Eiropas Centrālā banka [↑](#footnote-ref-1)
2. EFSM tika izveidots 2010.gadā, lai saglabātu ES finanšu stabilitāti un lai nodrošinātu ES iespēju koordinēti, ātri un efektīvi reaģēt uz grūtībām, kas saasinājušās kādā konkrētā dalībvalstī. Grieķijai tika piešķirti 7 miljardi *euro* uz maksimāli 3 mēnešiem laika ierobežojuma dēļ, lai Grieķija varētu segt saistības līdz tiek noslēgta Trešā ekonomikas stabilizācijas programma Grieķijai, t.i. lai Grieķija 20. jūlijā *nedefoltētu* pret ECB. [↑](#footnote-ref-2)